b'\n_START_ARTICLE_\nJuodkalnijos kunigaik\xc5\xa1tyst\xc4\x97\n_START_SECTION_\nIstorija\n_START_PARAGRAPH_\nKrik\xc5\xa1\xc4\x8dionyb\xc4\x97 dabartin\xc4\x97s Juodkalnijos teritorijoje buvo skelbiama jau pirmajame krik\xc5\xa1\xc4\x8dioni\xc5\xa1kos istorijos am\xc5\xbeiuje. V\xc4\x97liau, kai buvo padalyta Romos imperija, per dabartin\xc4\x97s Juodkalnijos teritorij\xc4\x85 kelet\xc4\x85 \xc5\xa1imtme\xc4\x8di\xc5\xb3 \xc4\x97jo riba tarp rytin\xc4\x97s ir vakarin\xc4\x97s jos dali\xc5\xb3. Kai Vakar\xc5\xb3 imperija \xc5\xbelugo, Juodkalnija atiteko Bizantijai. 1042 metais buvo \xc4\xafkurta nuo Bizantijos nepriklausoma kunigaik\xc5\xa1tyst\xc4\x97, kurios valdovas karali\xc5\xa1k\xc4\x85 vainik\xc4\x85 gavo i\xc5\xa1 popie\xc5\xbeiaus Grigaliaus VII. _NEWLINE_1089 metais buvo \xc4\xafkurta Antivaro (dabar \xe2\x88\x92 Baro) arkivyskupija. Nepriklausoma kataliki\xc5\xa1ka kunigaik\xc5\xa1tyst\xc4\x97 gyvavo ma\xc5\xbedaug \xc5\xa1imt\xc4\x85 met\xc5\xb3. Dvyliktojo am\xc5\xbeiaus pabaigoje ji buvo prijungta prie tuo metu besiple\xc4\x8dian\xc4\x8dios ortodoksi\xc5\xa1kos, nuo Konstantinopolio nepriklausomos, serb\xc5\xb3 valstyb\xc4\x97s. Penkioliktajame am\xc5\xbeiuje dabartin\xc4\x97 Juodkalnija tapo Venecijos respublikos valda, kuri\xc4\x85 kaip Venecijos vasalai vald\xc4\x97 vietiniai ortodoksai kunigaik\xc5\xa1\xc4\x8diai. Penkioliktojo am\xc5\xbeiaus pabaigoje dalis Balkan\xc5\xb3, taip pat ir Juodkalnija atsid\xc5\xabr\xc4\x97 turk\xc5\xb3 Osman\xc5\xb3 imperijos sud\xc4\x97tyje, ta\xc4\x8diau Juodkalnijos kunigaik\xc5\xa1tyst\xc4\x97 i\xc5\xa1laik\xc4\x97 tam tikr\xc4\x85 autonomij\xc4\x85._NEWLINE_Nuo septynioliktojo am\xc5\xbeiaus pabaigos iki devynioliktojo vidurio Juodkalnij\xc4\x85 vald\xc4\x97 Ortodoks\xc5\xb3 Ba\xc5\xbeny\xc4\x8dios metropolitai. Metropolito ir kunigaik\xc5\xa1\xc4\x8dio titulas buvo paveldimas. Mirus metropolitui \xe2\x88\x92 kunigaik\xc5\xa1\xc4\x8diui, valstybin\xc4\x99 ir ba\xc5\xbenytin\xc4\x99 vald\xc5\xbei\xc4\x85 perimdavo jo paskirtas s\xc5\xabn\xc4\x97nas. Devynioliktojo am\xc5\xbeiaus antrojo pus\xc4\x97je, po Austrijos\xe2\x88\x92Vengrijos, Turkijos ir Rusijos kar\xc5\xb3, Juodkalnijos kunigaik\xc5\xa1tyst\xc4\x97 buvo sekuliarizuota \xe2\x88\x92 ortodoks\xc5\xb3 metropolitas atsisak\xc4\x97 politin\xc4\x97s vald\xc5\xbeios, buvo \xc4\xafkurtas parlamentas, su \xc5\xa0ventuoju Sostu sudaryta sutartis, apibr\xc4\x97\xc5\xbeianti katalik\xc5\xb3 teises, Baro katalik\xc5\xb3 arkivyskupas tapo parlamento nariu._NEWLINE_1913 metais Juodkalnija drauge su serbais ir bulgarais dalyvavo dar viename kare su turkais, kurio metu visas Balkan\xc5\xb3 pusiasalis i\xc5\xa1sivadavo i\xc5\xa1 Osman\xc5\xb3 imperijos vald\xc5\xbeios. Ta\xc4\x8diau po keleri\xc5\xb3 met\xc5\xb3 Juodkalnija buvo inkorporuota \xc4\xaf po I pasaulinio karo susik\xc5\xabrusi\xc4\x85 serb\xc5\xb3, slov\xc4\x97n\xc5\xb3 ir kroat\xc5\xb3 karalyst\xc4\x99, kuri 1929 metais pasivadino Jugoslavija. _NEWLINE_Jugoslavijos sud\xc4\x97tyje Juodkalnija buvo iki pat jos subyr\xc4\x97jimo. Kelet\xc4\x85 met\xc5\xb3 Juodkalnija priklaus\xc4\x97 bendrai Serbijos ir Juodkalnijos valstybei, kol galiausiai 2006 metais pasiskelb\xc4\x97 nepriklausoma valstybe.'